title: Regolament ta' Implimentazzjoni tal-Kummissjoni (UE) 2018/1976 tal-14 ta' Diċembru 2018 li jistabbilixxi regoli dettaljati għall-operat tal-gliders skont ir-Regolament (UE) 2018/1139 tal-Parlament Ewropew u tal-Kunsill

text:
                  20.12.2018

                  MT

                  Il-Ġurnal Uffiċjali tal-Unjoni Ewropea

                  L 326/64

         REGOLAMENT TA' IMPLIMENTAZZJONI TAL-KUMMISSJONI (UE) 2018/1976
         tal-14 ta' Diċembru 2018
         li jistabbilixxi regoli dettaljati għall-operat tal-gliders skont ir-Regolament (UE) 2018/1139 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta' Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b'mod partikolari l-Artikolu 31 tiegħu,
         Billi:

                     (1)

                     Il-Kummissjoni jeħtieġ li tadotta r-regoli ta' implimentazzjoni neċessarji biex jiġu stabbiliti l-kundizzjonijiet għall-operat sikur tal-gliders skont ir-Regolament (UE) 2018/1139, meta inġenji tal-ajru bħal dawn ikunu jissodisfaw il-kundizzjonijiet speċifikati fil-punti (b)(i) u (ii) tal-Artikolu 2(1) ta' dak ir-Regolament.

                     (2)

                     Fid-dawl tan-natura speċifika tal-operazzjonijiet bil-gliders, hemm il-ħtieġa ta' regoli operattivi speċifiċi, stabbiliti f'Regolament awtonomu. Dawn ir-regoli jenħtieġ li jkunu bbażati fuq ir-regoli ġenerali għall-operazzjonijiet bl-ajru stabbiliti fir-Regolament tal-Kummissjoni (UE) Nru 965/2012 (2), iżda jenħtieġ li jiġu ristrutturati u ssimplifikati, sabiex ikun żgurat li dawn ikunu proporzjonati u msejsa fuq approċċ ibbażat fuq ir-riskju, waqt li jkun żgurat li l-operazzjonijiet bil-gliders jitwettqu b'mod sikur.

                     (3)

                     Għalhekk, fir-rigward tas-sorveljanza, ir-rekwiżiti stabbiliti fl-Artikolu 3 tar-Regolament (UE) Nru 965/2012 u fl-Anness II ta' dak ir-Regolament jenħtieġ li jkomplu japplikaw anki fir-rigward tal-operazzjonijiet tal-ajru bil-gliders.

                     (4)

                     Fl-interess tas-sikurezza u bil-għan li tiġi żgurata l-konformità mar-rekwiżiti essenzjali stabbiliti fl-Anness V tar-Regolament (UE) 2018/1139, l-operaturi kollha tal-gliders koperti minn dan ir-Regolament, bl-eċċezzjoni tal-organizzazzjonijiet tad-disinn jew tal-produzzjoni li jwettqu ċerti operazzjonijiet, jenħtieġ li jkunu soġġetti għal serje ta' rekwiżiti bażiċi.

                     (5)

                     Filwaqt li jitqiesu n-natura anqas kumplessa u l-iskala iżgħar tal-operazzjonijiet kummerċjali bil-gliders meta mqabbla ma' forom oħra ta' avjazzjoni kummerċjali u billi jiġi segwit approċċ ibbażat fuq ir-riskju, jixraq li l-operazzjonijiet kummerċjali bil-gliders ikunu jeħtieġu biss dikjarazzjoni minn qabel lill-awtorità kompetenti, kif stipulat fil-punt (a) tal-Artikolu 30(1) tar-Regolament (UE) 2018/1139. Dan ir-Regolament jistabbilixxi r-regoli dettaljati għal dikjarazzjonijiet bħal dawn.

                     (6)

                     Jekk titqies in-natura speċifika ta' ċerti operazzjonijiet u billi jiġi segwit approċċ ibbażat fuq ir-riskju, ikun xieraq li ċerti operazzjonijiet bil-gliders jiġu eżentati mir-rekwiżit ta' dikjarazzjoni minn qabel.

                     (7)

                     Sabiex tiġi żgurata t-tranżizzjoni bla xkiel u sabiex il-partijiet kollha kkonċernati jingħataw żmien biżżejjed biex jippreparaw għall-applikazzjoni ta' dak ir-reġim il-ġdid, jenħtieġ li dan ir-Regolament jibda japplika biss sitt xhur qabel id-dħul fis-seħħ.

                     (8)

                     L-Aġenzija tas-Sikurezza tal-Avjazzjoni tal-Unjoni Ewropea ħejjiet abbozz ta' regoli ta' implimentazzjoni u ressqitu lill-Kummissjoni bħala opinjoni (3) f'konformità mal-punti (b) u (c) tal-Artikolu 75(2) u l-Artikolu 76(1) tar-Regolament (UE) 2018/1139.

                     (9)

                     Il-miżuri stipulati f'dan ir-Regolament huma konformi mal-opinjoni tal-Kumitat stabbilit bl-Artikolu 127 tar-Regolament (UE) 2018/1139,

               ADOTTAT DAN IR-REGOLAMENT:

            Artikolu 1
            Suġġett u kamp ta' applikazzjoni
            Dan ir-Regolament jistabbilixxi regoli dettaljati għall-operazzjonijiet tal-ajru bil-gliders, meta inġenji tal-ajru bħal dawn ikunu jissodisfaw il-kundizzjonijiet stabbiliti fil-punti (b)(i) u (ii) tal-Artikolu 2(1) tar-Regolament (UE) 2018/1139.

            Artikolu 2
            Definizzjonijiet
            Għall-finijiet ta' dan ir-Regolament, għandhom japplikaw id-definizzjonijiet fl-Anness I u d-definizzjonijiet li ġejjin:

                        (1)

                        “glider” tfisser inġenju tal-ajru itqal mill-ajru li waqt it-titjir ikun sostnut mir-reazzjoni dinamika tal-arja mas-superfiċji fissi tar-refgħa tiegħu, li t-titjir ħieles tiegħu ma jiddependix minn magna;

                        (2)

                        “magna” tfisser apparat użat jew maħsub biex jintuża għal glider bil-magna ta' propulsjoni;

                        (3)

                        “glider bil-mutur” tfisser inġenju tal-ajru mgħammar b'magna waħda jew aktar li, meta l-magna jew magni ma jkunux qed jaħdmu, ikollu l-karatteristiċi ta' glider;

                        (4)

                        “operazzjoni kummerċjali” tfisser kwalunkwe operazzjoni ta' glider, bi ħlas jew xi kunsiderazzjoni oħra ta' valur, li tkun disponibbli għall-pubbliku jew, meta ma tkunx disponibbli għall-pubbliku, li tkun imwettqa b'kuntratt bejn operatur u klijent, meta dan tal-aħħar ma għandu l-ebda kontroll fuq l-operatur;

                        (5)

                        “titjira ta' kompetizzjoni” tfisser kwalunkwe operazzjoni tal-ajru mwettqa b'glider għall-finijiet tal-parteċipazzjoni fi tlielaq jew kompetizzjonijiet tal-ajru, inkluża l-prattika għal dawn l-operazzjonijiet u t-titjiriet minn fejn isiru t-tlielaq jew il-kompetizzjonijiet tal-ajru u lejhom;

                        (6)

                        “wirja tat-titjir” tfisser kwalunkwe operazzjoni tal-ajru mwettqa b'glider għall-finijiet tal-wiri jew id-divertiment f'avveniment irreklamat miftuħ għall-pubbliku, inkluż it-taħriġ għal dawn l-operazzjonijiet u t-titjiriet mill-avveniment irreklamat u lejh;

                        (7)

                        “titjira introduttorja” tfisser kwalunkwe operazzjoni tal-ajru mwettqa b'glider bi ħlas jew xi kunsiderazzjoni oħra ta' valur li tikkonsisti f'mawra bl-ajru b'tul ta' żmien qasir, bil-għan li jiġu attirati apprendisti jew membri ġodda, imwettqa minn organizzazzjoni ta' taħriġ imsemmija fl-Artikolu 10a tar-Regolament tal-Kummissjoni (UE) Nru 1178/2011 (4) jew minn organizzazzjoni maħluqa bil-għan li jiġu promossi l-isport tal-ajru jew l-avjazzjoni ta' divertiment;

                        (8)

                        “titjira ajrubatika” tfisser manuvra intenzjonali li tinvolvi bidla f'daqqa fil-pożizzjonament, fil-pożizzjonament anormali, jew fl-aċċellerazzjoni anormali tal-glider, li mhix meħtieġa għal titjir normali jew għal tagħlim għal liċenzji jew klassifikazzjonijiet għajr il-klassifikazzjoni ajrubatika;

                        (9)

                        “post prinċipali tan-negozju” tfisser l-uffiċċju ewlieni jew l-uffiċċju rreġistrat tal-operatur tal-glider li fih jitwettqu l-funzjonijiet finanzjarji prinċipali u l-kontroll operattiv tal-attivitajiet imsemmija f'dan ir-Regolament;

                        (10)

                        “ftehim ta' kiri mingħajr ekwipaġġ” tfisser ftehim bejn impriżi li permezz tiegħu l-glider jiġi operat taħt ir-responsabbiltà tal-kerrej.

            Artikolu 3
            Operazzjonijiet tal-ajru

               1.   L-operaturi tal-gliders għandhom joperaw il-glider skont ir-rekwiżiti stipulati fl-Anness II.
               Madankollu, l-ewwel subparagrafu ma għandux japplika għall-organizzazzjonijiet relatati mad-disinn jew mal-produzzjoni li jikkonformaw mal-Artikoli 8 u 9, rispettivament, tar-Regolament tal-Kummissjoni (UE) Nru 748/2012 (5) u li joperaw il-glider, fi ħdan il-kamp ta' applikazzjoni tal-privileġġi tagħhom, għall-finijiet tal-introduzzjoni jew tal-modifika tat-tipi ta' gliders.

               2.   F'konformità mal-punt (a) tal-Artikolu 30(1) tar-Regolament (UE) 2018/1139, l-operaturi ta' gliders għandhom jinvolvu ruħhom f'operazzjonijiet kummerċjali biss wara li jkunu ddikjaraw lill-awtorità kompetenti l-kapaċità tagħhom u l-mezzi sabiex jaqdu r-responsabbiltajiet assoċjati mal-operat tal-glider.
               L-ewwel subparagrafu ma għandux japplika għal operazzjonijiet bi gliders li ġejjin:

                           (a)

                           operazzjonijiet bi spejjeż maqsuma, diment li l-ispejjeż diretti tat-titjira tal-glider u parti proporzjonali tal-ispejjeż annwali mġarrba għall-ħażna, l-assigurazzjoni u l-manutenzjoni tal-glider jinqasmu bejn l-individwi abbord;

                           (b)

                           titjiriet ta' kompetizzjoni jew wirjiet ta' titjir, diment li l-ħlas jew kwalunkwe kunsiderazzjoni oħra ta' valur għal titjiriet bħal dawn ikunu limitati għall-irkupru tal-ispejjeż diretti tat-titjira tal-glider u ta' parti proporzjonali tal-ispejjeż annwali mġarrba għall-ħażna, l-assigurazzjoni u l-manutenzjoni tal-glider u li kwalunkwe premju miksub ma jaqbiżx il-valur speċifikat mill-awtorità kompetenti;

                           (c)

                           titjiriet introduttorji, titjiriet għall-finijiet ta' qbiż bil-paraxut, ta' ġbid tal-glider jew ta' titjiriet ajrubatiċi mwettqa minn organizzazzjoni ta' taħriġ bil-post prinċipali tan-negozju tagħha fi Stat Membru li tkun imsemmija fl-Artikolu 10a tar-Regolament (UE) Nru 1178/2011, jew minn organizzazzjoni maħluqa għall-finijiet li jiġi promoss l-isport tal-ajru jew l-avjazzjoni ta' divertiment, diment li l-glider ikun operat mill-organizzazzjoni abbażi ta' sjieda jew ta' ftehim ta' kiri mingħajr ekwipaġġ, li t-titjira ma tiġġenerax profitti distribwiti barra mill-organizzazzjoni, u li titjiriet bħal dawn ikunu jirrappreżentaw biss attività marġinali tal-organizzazzjoni;

                           (d)

                           titjiriet ta' taħriġ, imwettqa minn organizzazzjoni ta' taħriġ li jkollha l-post prinċipali tan-negozju tagħha fi Stat Membru li tkun imsemmija fl-Artikolu 10a tar-Regolament (UE) Nru 1178/2011.

            Artikolu 4
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Dan għandu japplika mid-9 ta' Lulju 2019.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-14 ta' Diċembru 2018.

                  Għall-Kummissjoni

                  Il-President

               Jean-Claude JUNCKER

            (1)  ĠU L 212, 22.8.2018, p. 1.

            (2)  Ir-Regolament tal-Kummissjoni (UE) Nru 965/2012 tal-5 ta' Ottubru 2012 li jistabbilixxi rekwiżiti tekniċi u proċeduri amministrattivi relatati mal-operazzjonijiet bl-ajru skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 296, 25.10.2012, p. 1).

            (3)  L-Opinjoni Nru 07/2017 tal-Aġenzija Ewropea tas-Sikurezza tal-Avjazzjoni tat-23 ta' Awwissu 2017 għal Regolament tal-Kummissjoni dwar ir-reviżjoni tar-regoli operazzjonali għall-gliders.

            (4)  Ir-Regolament tal-Kummissjoni (UE) Nru 1178/2011 tat-3 ta' Novembru 2011 li jistabbilixxi rekwiżiti tekniċi u proċeduri amministrattivi relatati mal-ekwipaġġi tal-ajruplani tal-avjazzjoni ċivili skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 311, 25.11.2011, p. 1).

            (5)  Ir-Regolament tal-Kummissjoni (UE) Nru 748/2012 tat-3 ta' Awwissu 2012 li jistabbilixxi regoli ta' implimentazzjoni għaċ-ċertifikazzjoni tal-airworthiness u ambjentali ta' inġenji tal-ajru u ta' prodotti, partijiet u tagħmir relatati, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni (ĠU L 224, 21.8.2012, p. 1).

            ANNESS I

               DEFINIZZJONIJIET

            [PARTI-DEF]
            Għall-finijiet tal-Anness II, għandhom japplikaw id-definizzjonijiet li ġejjin:

                        1.

                        “mezzi aċċettabbli ta' konformità (AMC)” tfisser standards mhux vinkolanti adottati mill-Aġenzija sabiex juru l-mezzi li bihom tiġi stabbilita l-konformità mar-Regolament (UE) 2018/1139 u mal-atti delegati u ta' implimentazzjoni tiegħu;

                        2.

                        “mezzi alternattivi ta' konformità (AltMoC)” tfisser dawk il-mezzi ta' konformità li jipproponu alternattiva għal AMC eżistenti jew dawk li jipproponu mezzi ġodda sabiex tiġi stabbilita l-konformità mar-Regolament (UE) 2018/1139 u mal-atti delegati u ta' implimentazzjoni tiegħu li għalihom ma ġie adottat l-ebda AMC assoċjat mill-Aġenzija;

                        3.

                        “bdot fil-kmand” (PIC) tfisser il-bdot maħtur biex ikun fil-kmand u li huwa inkarigat iwettaq it-titjira b'mod sikur;

                        4.

                        “manwal tat-titjira tal-inġenju tal-ajru (AFM)” tfisser id-dokument li fih il-limitazzjonijiet operattivi applikabbli u approvati u l-informazzjoni fir-rigward tal-glider;

                        5.

                        “sustanzi psikoattivi” tfisser alkoħol, opjojdi, kannabinojdi, sedattivi u ipnotiċi, kokaina, psikostimulanti oħrajn, alluċinoġeni u solventi volatili, bl-eċċezzjoni tal-kafeina u t-tabakk;

                        6.

                        “fażijiet kritiċi tat-titjira” tfisser il-ġirja tat-tlugħ, il-passaġġ tat-titjira tat-tlugħ, l-avviċinament finali, l-avviċinament mhux milħuq, l-inżul inkluż il-ġirja u kwalunkwe fażi oħra tat-titjira li l-bdot fil-kmand jiddetermina bħala kritika għall-operat sikur tal-glider;

                        7.

                        “sit tal-operat” tfisser sit, minbarra ajrudrom, magħżul mill-bdot fil-kmand jew mill-operatur għall-inżul jew għat-tlugħ;

                        8.

                        “membru tal-ekwipaġġ” tfisser persuna assenjata minn operatur biex twettaq dmirijiet abbord il-glider, meta ma jkunx il-bdot fil-kmand hu nnifsu, taħt l-awtorità tal-bdot fil-kmand;

                        9.

                        “electronic flight bag (EFB)” tfisser sistema ta' informazzjoni elettronika, li tikkonsisti mit-tagħmir u l-applikazzjonijiet għall-ekwipaġġ tat-titjira, li tippermetti l-ħażna, l-aġġornament, il-wiri u l-ipproċessar tal-funzjonijiet tal-EFB b'appoġġ għall-operazzjonijiet jew id-dmirijiet tat-titjira;

                        10.

                        “oġġetti perikolużi” tfisser oġġetti jew sustanzi li jistgħu joħolqu riskju għas-saħħa, għas-sikurezza, għall-proprjetà jew għall-ambjent u li huma inklużi fil-lista ta' oġġetti perikolużi fl-istruzzjonijiet tekniċi jew li huma kklassifikati skont dawk l-istruzzjonijiet;

                        11.

                        “struzzjonijiet tekniċi” tfisser l-aħħar edizzjoni applikabbli tal-“Istruzzjonijiet Tekniċi għat-trasport sikur ta' oġġetti perikolużi bl-ajru”, inkluż is-suppliment u kwalunkwe addenda, ippubblikati mill-ICAO fid-dokument 9284-AN/905;

                        12.

                        “operazzjoni speċjalizzata bil-glider” tfisser kwalunkwe operazzjoni, li tista' tkun kummerċjali jew le, bi glider li l-għan ewlieni tagħha mhuwiex assoċjati ma' operazzjonijiet sportivi u rikreattivi tipiċi, iżda operazzjonijiet bil-paraxut, titjiriet tal-midja tal-aħbarijiet, titjiriet televiżivi jew tal-films, wirja tat-titjir jew attivitajiet speċjalizzati simili;

                        13.

                        “lejl” tfisser is-sigħat bejn it-tmiem tal-għabex ċivili ta' filgħaxija u l-bidu tas-sebħ ċivili ta' filgħodu. L-għabex ċivili jintemm filgħaxija meta ċ-ċentru ta' wiċċ ix-xemx ikun 6 gradi taħt l-orizzont u jibda filgħodu meta ċ-ċentru ta' wiċċ ix-xemx ikun 6 gradi taħt l-orizzont.

            ANNESS II

               OPERAZZJONIJIET TAL-AJRU BIL-GLIDER

            [PARTI-SAO]

               SUBPARTI GEN

                  REKWIŻITI ĠENERALI

               SAO.GEN.100 Kamp ta' applikazzjoni

            F'konformità mal-Artikolu 3, din is-Subparti tistabbilixxi r-rekwiżiti li għandhom jiġu ssodisfati minn kwalunkwe operatur tal-gliders, ħlief l-organizzazzjonijiet tad-disinn jew tal-produzzjoni msemmija fit-tieni subparagrafu tal-Artikolu 3(1).

               SAO.GEN.105 Awtorità kompetenti

            L-awtorità kompetenti għandha tkun l-awtorità maħtura mill-Istat Membru li fih l-operatur għandu l-post prinċipali tan-negozju tiegħu jew, fejn l-operatur ma għandux post prinċipali tan-negozju, il-post fejn l-operatur huwa stabbilit jew huwa residenti. Dik l-awtorità għandha tkun soġġetta għar-rekwiżiti tal-Artikolu 3 tar-Regolament (UE) Nru 965/2012 skont l-Artikolu 1(7) ta' dak ir-Regolament.

               SAO.GEN.110 Turija ta' konformità

                        (a)

                        L-operatur għandu juri l-konformità mar-rekwiżiti essenzjali stabbiliti fl-Anness V tar-Regolament (UE) 2018/1139 u mar-rekwiżiti ta' dan ir-Regolament, meta jintalab jagħmel dan mill-awtorità kompetenti li tkun qed tivverifika l-konformità kontinwa mill-operatur skont il-punt ARO.GEN.300(a)(2) tal-Anness II tar-Regolament (UE) Nru 965/2012.

                        (b)

                        Sabiex juri t-tali konformità, l-operatur jista' jirreferi għall-mezzi li ġejjin:

                                    (1)

                                    mezzi aċċettabbli ta' konformità (AMC);

                                    (2)

                                    mezzi alternattivi ta' konformità (AltMoC).

               SAO.GEN.115 Titjiriet introduttorji

            It-titjiriet introduttorji għandhom jiġu:

                        (a)

                        operati skont regoli tat-titjir viżwali (VFR) binhar; u

                        (b)

                        sorveljati fir-rigward tas-sikurezza tagħhom minn persuna li tkun ġiet maħtura mill-organizzazzjoni li twettaq it-titjiriet introduttorji.

               SAO.GEN.120 Reazzjoni immedjata għal problema ta' sikurezza

            L-operatur għandu jimplimenta:

                        (a)

                        il-miżuri ta' sikurezza ordnati mill-awtorità kompetenti f'konformità mal-punt (c) tal-punt ARO.GEN.135 tal-Anness II tar-Regolament (UE) Nru 965/2012; u

                        (b)

                        id-direttivi dwar l-ajrunavigabbiltà u informazzjoni oħra obbligatorja maħruġa mill-Aġenzija f'konformità mal-punt (h) tal-Artikolu 77(1) tar-Regolament (UE) 2018/1139.

               SAO.GEN.125 Ħatra tal-bdot fil-kmand

            L-operatur għandu jaħtar bdot fil-kmand li jkun kwalifikat biex jaġixxi bħala bdot fil-kmand f'konformità mal-Anness I tar-Regolament (UE) Nru 1178/2011.

               SAO.GEN.130 Responsabbiltajiet tal-bdot fil-kmand

            Il-bdot fil-kmand għandu:

                        (a)

                        ikun responsabbli għas-sikurezza tal-glider u ta' kwalunkwe persuna jew proprjetà li jkun hemm fih matul l-operazzjonijiet bil-glider;

                        (b)

                        ikun responsabbli għall-bidu, għall-kontinwazzjoni jew għat-tmiem ta' titjira fl-interess tas-sikurezza;

                        (c)

                        jiżgura li jkun hemm konformità mal-proċeduri operattivi kollha applikabbli u mal-listi tal-kontroll;

                        (d)

                        jibda titjira biss jekk ikun sodisfatt li l-limitazzjonijiet operattivi kollha huma mħarsa, kif ġej:

                                    (1)

                                    il-glider huwa ajrunavigabbli;

                                    (2)

                                    il-glider huwa rreġistrat kif xieraq;

                                    (3)

                                    l-istrumenti u t-tagħmir meħtieġa għat-twettiq tat-titjira jinġarru abbord il-glider u jkunu operattivi;

                                    (4)

                                    il-massa tal-glider u l-punt taċ-ċentru tal-gravità huma tali li t-titjira tista' ssir fil-limiti definiti fil-manwal tat-titjir tal-inġenju tal-ajru (AFM);

                                    (5)

                                    it-tagħmir u l-bagalji kollha tgħabbew u ġew stivati kif suppost, u evakwazzjoni ta' emerġenza tkun għadha possibbli; u

                                    (6)

                                    il-limitazzjonijiet operattivi tal-glider kif speċifikat fl-AFM fl-ebda ħin ma huma se jinqabżu matul it-titjira;

                        (e)

                        jiżgura li l-ispezzjoni ta' qabel it-titjira twettqet kif speċifikat fl-AFM;

                        (f)

                        ma jwettaqx dmirijiet fuq glider f'waħda mis-sitwazzjonijiet li ġejjin:

                                    (1)

                                    meta ma jkunx jista' jwettaq id-dmirijiet tiegħu għal kwalunkwe raġuni bħal korriment, mard, medikazzjoni, għeja jew minħabba l-effetti ta' xi sustanza psikoattiva, jew jekk iħossu ma jiflaħx;

                                    (2)

                                    jekk ma jissodisfax ir-rekwiżiti mediċi applikabbli;

                        (g)

                        jirrifjuta l-imbarkazzjoni jew il-ġarr ta' kwalunkwe persuna jew bagalja li jistgħu jirrappreżentaw periklu potenzjali għas-sikurezza tal-glider jew tal-persuni jew tal-proprjetà li jkunu qed jinġarru fih;

                        (h)

                        ma jħallix li tittella' fil-glider persuna li tidher li tkun taħt l-influwenza ta' sustanzi psikoattivi sal-punt li aktarx din tkun ta' periklu għas-sikurezza tal-glider jew tal-persuni li jkunu fih;

                        (i)

                        jiżgura li matul il-fażijiet kritiċi tat-titjira jew kull meta jitqies neċessarju fl-interess tas-sikurezza, il-persuni kollha abbord huma bilqiegħda u marbutin biċ-ċinturin tas-sikurezza tagħhom;

                        (j)

                        waqt titjira:

                                    (1)

                                    iżomm marbut iċ-ċinturin tas-sikurezza tiegħu jew tagħha; u

                                    (2)

                                    jibqa' fil-kontrolli tal-glider f'kull ħin ħlief meta bdot ieħor ikun qed jieħu l-kontrolli hu;

                        (k)

                        jieћu kwalunkwe azzjoni f'każ ta' sitwazzjoni ta' emerġenza li tirrikjedi deċiżjoni u azzjoni immedjata li huwa jqis meћtieġa fiċ-ċirkostanzi. F'dawn il-każijiet, huwa jista' jiddevja mir-regoli u mill-proċeduri operattivi u mill-metodi stabbiliti sa fejn ikun neċessarju fl-interess tas-sikurezza;

                        (l)

                        ma jkomplix b'titjira li tmur lil hinn mill-eqreb ajrudrom jew sit tal-operat li jista' jintlaħaq fil-kundizzjonijiet tat-temp attwali, meta l-kapaċità tiegħu biex iwettaq il-kompiti tkun imnaqqsa b'mod sinifikanti minħabba mard, għeja, nuqqas ta' ossiġenu jew kwalunkwe kawża oħra;

                        (m)

                        jirreġistra d-data tal-utilizzazzjoni u tad-difetti kollha magħrufa jew suspettati fil-glider fit-tmiem tat-titjira, jew serje ta' titjiriet, fir-reġistru tekniku jew fil-ġurnal tal-vjaġġ tal-inġenju tal-ajru;

                        (n)

                        jinnotifika mingħajr dewmien lill-awtorità għall-investigazzjoni tas-sikurezza tal-Istat li fit-territorju tiegħu seħħet l-okkorrenza u lis-servizzi ta' emerġenza ta' dak l-Istat permezz tal-mezzi l-aktar rapidi disponibbli dwar kwalunkwe inċident serju jew aċċident li jinvolvi l-glider;

                        (o)

                        jissottometti mingħajr dewmien rapport ta' att ta' interferenza illegali lill-awtorità kompetenti u jinforma lill-awtorità lokali maħtura mill-Istat li fit-territorju tiegħu seħħet l-interferenza illegali; u

                        (p)

                        jirrapporta mingħajr dewmien lill-unità xierqa tas-servizzi tat-traffiku tal-ajru (ATS) dwar kwalunkwe kundizzjoni perikoluża tat-temp jew kwalunkwe kundizzjoni tat-titjira li ltaqa' magħha u li tista' taffettwa s-sikurezza tal-inġenji tal-ajru oħrajn.

               SAO.GEN.135 Responsabbiltajiet tal-membri tal-ekwipaġġ

                        (a)

                        Kull membru tal-ekwipaġġ għandu jkun responsabbli għat-twettiq xieraq tad-dmirijiet tiegħu fir-rigward tal-operat tal-glider.

                        (b)

                        Kull membru tal-ekwipaġġ ma għandux iwettaq dmirijiet fuq il-glider jekk ma jkunx jista' għal kwalunkwe raġuni, bħal korriment, mard, medikazzjoni, għeja jew minħabba l-effetti ta' xi sustanza psikoattiva, jew jekk ma jkunx jiflaħ.

                        (c)

                        Kull membru tal-ekwipaġġ għandu jirrapporta dawn li ġejjin lill-bdot fil-kmand:

                                    (1)

                                    kwanlunkwe ћsara, nuqqas, funzjonament ħażin jew difett li jemmnu li jistgħu jaffettwaw l-ajrunavigabbiltà jew l-operat sikur tal-glider, inklużi s-sistemi tal-emerġenza;

                                    (2)

                                    kwalunkwe inċident.

               SAO.GEN.140 Konformità mal-liġijiet, mar-regolamenti u mal-proċeduri

                        (a)

                        Il-bdot fil-kmand u kull membru ieħor tal-ekwipaġġ għandhom ikunu konformi mal-liġijiet, mar-regolamenti u mal-proċeduri ta' dawk l-Istati fejn isiru l-operazzjonijiet.

                        (b)

                        Il-bdot fil-kmand għandu jkun familjari mal-liġijiet, mar-regolamenti u mal-proċeduri, rilevanti għat-twettiq ta' dmirijietu, preskritti għaż-żoni li jridu jiġu ttraversati, l-ajrudromi jew is-siti tal-operat li għandhom jintużaw u l-faċilitajiet relatati ta' navigazzjoni fl-ajru.

               SAO.GEN.145 Tagħmir elettroniku portabbli

            Il-bdot fil-kmand ma għandu jippermetti l-ebda persuna milli tuża tagħmir elettroniku portabbli (portable electronic device/PED) abbord glider, inkluża electronic flight bag (EFB), li jaffettwa b'mod negattiv il-prestazzjoni tas-sistemi u t-tagħmir tal-glider jew il-kapaċità biex iħaddmuh.

               SAO.GEN.150 Oġġetti perikolużi

                        (a)

                        Il-bdot fil-kmand ma għandu jippermetti l-ebda persuna milli ġġorr oġġetti perikolużi abbord.

                        (b)

                        Għandhom jitqiesu awtorizzati, kwantitajiet raġonevoli ta' oġġetti u sustanzi li f'ċirkostanzi oħrajn ikunu kklassifikati bħala oġġetti perikolużi iżda li jintużaw biex tiġi ffaċilitata s-sikurezza tat-titjira, meta l-ġarr abbord il-glider ikun rakkomandat sabiex tiġi żgurata d-disponibbiltà f'waqtha tagħhom għal skopijiet operattivi.

               SAO.GEN.155 Dokumenti, manwali u informazzjoni li għandhom jinġarru

                        (a)

                        Id-dokumenti, il-manwali u l-informazzjoni kollha li ġejjin għandhom jinġarru abbord waqt kull titjira, bħala oriġinali jew kopji:

                                    (1)

                                    il-manwal tat-titjir tal-inġenju tal-ajru (AFM), jew dokument/i ekwivalenti;

                                    (2)

                                    id-dettalji tal-pjan tat-titjira ATS imressaq, meta jkun meħtieġ skont it-Taqsima 4 tal-Anness tar-Regolament ta' Implimentazzjoni tal-Kummissjoni (UE) Nru 923/2012 (1);

                                    (3)

                                    il-mapep ajrunawtiċi attwali u xierqa għaż-żona tat-titjira ppjanata;

                                    (4)

                                    kwalunkwe dokument ieħor li jista' jkun rilevanti għat-titjira jew li huwa meћtieġ mill-Istati li għandhom x'jaqsmu mat-titjira;

                                    (5)

                                    il-proċeduri u l-informazzjoni dwar is-sinjali viżwali għall-użu min-naħa ta' inġenji tal-ajru interċettati u ta' inġenji tal-ajru ta' interċettazzjoni.

                        (b)

                        Barra minn hekk, meta dikjarazzjoni ma tkunx meħtieġa skont il-punt SAO.DEC.100, għandha tinġarr kopja tad-dikjarazzjoni abbord kull titjira.

                        (c)

                        Meta ma jinġarrux abbord, id-dokumenti kollha li ġejjin, il-manwali u l-informazzjoni għandhom jibqgħu disponibbli fl-ajrudrom jew fis-sit tal-operat, bħala oriġinali jew kopji:

                                    (1)

                                    iċ-ċertifikat tar-reġistrazzjoni;

                                    (2)

                                    iċ-ċertifikat tal-ajrunavigabbiltà, inkluż l-annessi;

                                    (3)

                                    iċ-ċertifikat ta' revizjoni tal-ajrunavigabbiltà;

                                    (4)

                                    iċ-ċertifikat tal-istorbju, jekk ikun inħareġ ċertifikat tal-istorbju għal glider bil-mutur;

                                    (5)

                                    il-liċenzja tar-radju tal-inġenju tal-ajru, meta l-glider ikun mgħammar b'tagħmir għall-komunikazzjoni bir-radju skont il-punt SAO.IDE.130;

                                    (6)

                                    iċ-ċertifikat(i) tal-assigurazzjoni tar-responsabbiltà fil-konfront ta' terzi persuni;

                                    (7)

                                    il-ġurnal tal-vjaġġ jew dokument ekwivalenti.

                        (d)

                        Permezz ta' deroga mill-punti (a) u (b), id-dokumenti, il-manwali u l-informazzjoni speċifikati hemm jistgħu jinżammu fl-ajrudrom jew fis-sit tal-operat għat-titjiriet:

                                    (1)

                                    li huma ppjanati li jibqgħu fil-vista tal-ajrudrom jew tas-sit tal-operat; jew

                                    (2)

                                    li jibqgħu f'distanza jew f'żona kif determinata mill-awtorità kompetenti.

                        (e)

                        Meta mitluba mill-awtorità kompetenti, il-bdot fil-kmand jew l-operatur għandu jagħmel disponibbli lil dik l-awtorità d-dokumentazzjoni oriġinali fil-perjodu ta' żmien speċifikat mill-awtorità li ma għandux ikun inqas minn 24 siegħa.

               SAO.GEN.160 Ġurnal tal-vjaġġ

            Għal kull titjira, jew serje ta' titjiriet, għandhom jinżammu d-dettalji tal-glider, tal-ekwipaġġ tiegħu u ta' kull vjaġġ fil-forma ta' ġurnal tal-vjaġġ jew ta' dokument ekwivalenti.

               SUBPARTI OP

                  PROĊEDURI OPERATTIVI

               SAO.OP.100 Użu ta' ajrudromi u ta' siti tal-operat

            Il-bdot fil-kmand gћandu juża biss ajrudromi u siti tal-operat li jkunu xierqa gћat-tip ta' glider u ta' operazzjoni kkonċernata.

               SAO.OP.105 Proċeduri għat-tnaqqis tal-istorbju — gliders bil-mutur

            Il-bdot fil-kmand għandu jqis il-proċeduri operattivi sabiex jiġi minimizzat l-effett tal-istorbju mill-glider bil-mutur filwaqt li jiżgura li s-sikurezza jkollha prijorità fuq it-tnaqqis tal-istorbju.

               SAO.OP.110 Għoti ta' informazzjoni lill-passiġġieri

            Il-bdot fil-kmand għandu jiżgura li qabel it-titjira, u meta jkun xieraq, matul it-titjira, il-passiġġieri jingħataw informazzjoni dwar il-proċeduri normali, anormali u ta' emerġenza.

               SAO.OP.115 Ġarr ta' kategoriji speċjali ta' passiġġieri

            Il-bdot fil-kmand għandu jiżgura li l-persuni li jeħtieġu kundizzjonijiet, assistenza jew apparati speċjali meta jinġarru abbord glider, jinġarru f'kundizzjonijiet li jiżguraw is-sikurezza tal-glider u ta' kwalunkwe persuna jew propjetà li jinġarru fih.

               SAO.OP.120 Preparazzjoni tat-titjira

            Qabel ma jibda b'titjira, il-bdot fil-kmand għandu jiżgura dan kollu li ġej:

                        (a)

                        il-faċilitajiet meħtieġa għat-tħaddim sikur tal-glider huma adegwati għat-tip ta' operazzjoni li għaliha se titwettaq it-titjira;

                        (b)

                        il-kundizzjonijiet meteoroloġiċi jippermettu li t-titjira titwettaq b'mod sikur;

                        (c)

                        fil-każ ta' glider bil-mutur u meta jkun maħsub li tintuża l-magna, il-kwantità ta' fjuwil jew enerġija oħra hija suffiċjenti sabiex tippermetti li t-titjira titwettaq b'mod sikur.

               SAO.OP.125 Fjuwil u ċċarġjar mill-ġdid jew sostituzzjoni ta' batteriji b'persuni abbord — gliders bil-mutur

            Meta passiġġier ikun abbord glider bil-mutur:

                        (a)

                        il-glider ma għandux jingħata fjuwil mill-ġdid; u

                        (b)

                        il-batteriji użati għall-propulsjoni ma għandhomx jiġu ċċarġjati mill-ġdid jew jiġu sostitwiti.

               SAO.OP.130 Tipjip abbord

            L-ebda persuna ma għandha tpejjep abbord glider waqt kwalunkwe fażi tat-titjira.

               SAO.OP.135 Kundizzjonijiet meteoroloġiċi

            Il-bdot fil-kmand għandu jibda jew ikompli b'titjira biss jekk l-aħħar informazzjoni meteoroloġika disponibbli tindika li għad hemm għażla disponibbli għall-inżul bla periklu.

               SAO.OP.140 Silġ u kontaminanti oћrajn — il-proċeduri ta' fuq l-art

            Il-bdot fil-kmand gћandu jagћti bidu gћat-tlugħ biss jekk il-glider ma jkollu l-ebda depożitu fuqu li jista' jaffettwa b'mod ħażin il-prestazzjoni tal-glider jew il-kapaċità tal-kontroll tiegħu, ħlief hekk kif inhu permess skont l-AFM.

               SAO.OP.145 Ġestjoni tal-fjuwil waqt it-titjira jew ta' enerġija oħra — gliders bil-mutur

            Għal gliders bil-mutur, il-bdot fil-kmand għandu jivverifika f'intervalli regolari waqt it-titjira li l-ammont ta' fjuwil li jista' jintuża jew enerġija oħra disponibbli ma tkunx inqas minn dak meħtieġ biex ikun żgurat inżul sikur.

               SAO.OP.150 Użu ta' ossiġnu supplimentari

            Il-bdot fil-kmand għandu jiżgura li l-persuni kollha abbord jużaw ossiġenu supplimentari kull meta jiddetermina li fl-altitudni tat-titjira ppjanata, in-nuqqas ta' ossiġenu jista' jirriżulta f'indeboliment tal-fakultajiet tagħhom jew jaffettwahom ħażin.

               SAO.OP.155 Operazzjonijiet speċjalizzati bil-glider

                        (a)

                        Qabel ma jibda operazzjoni speċjalizzata bil-glider, il-bdot fil-kmand għandu jwettaq valutazzjoni tar-riskji, li fiha jivvaluta l-kumplessità tal-attività sabiex jiddetermina l-perikli u r-riskji assoċjati tal-operazzjoni ppjanata u jistabbilixxi miżuri ta' mitigazzjoni fejn meħtieġ.

                        (b)

                        Operazzjoni speċjalizzata bil-glider għandha ssir skont lista tal-kontroll. Il-bdot fil-kmand għandu jistabbilixxi dik il-lista tal-kontroll u jiżgura li din tkun xierqa għall-attività speċjalizzata u għall-glider użat, abbażi tal-valutazzjoni tar-riskji u b'kont meħud tar-rekwiżiti kollha stabbiliti f'dan l-Anness. Meta l-lista tal-kontroll hija rilevanti għall-qadi tad-dmirijiet tal-bdot fil-kmand u ta' kull membru ieħor tal-ekwipaġġ, din għandha tkun disponibbli fil-pront fuq kull titjira.

                        (c)

                        Fejn meħtieġ, il-bdot fil-kmand għandu jirrieżamina u jaġġorna b'mod regolari l-lista tal-kontroll sabiex iqis b'mod adegwat il-valutazzjoni tar-riskji.

               SUBPARTI POL

                  PRESTAZZJONI U LIMITAZZJONIJIET OPERATTIVI

               SAO.POL.100 Użin

                        (a)

                        L-użin tal-glider għandu jsir mill-manifattur tal-glider jew skont l-Anness I tar-Regolament (UE) Nru 1321/2014 (2).

                        (b)

                        L-operatur għandu jiżgura li l-massa tal-glider tkun ġiet stabbilita permezz ta' użin reali qabel ma' jintuża għas-servizz għall-ewwel darba. L-effetti akkumulati tal-modifiki u t-tiswijiet fuq il-massa għandhom jitqiesu u jiġu ddokumentati kif xieraq. Din l-informazzjoni għandha ssir disponibbli għall-bdot fil-kmand. Il-glider għandu jerġa' jintiżen jekk l-effetti tal-modifiki jew tat-tiswijiet fuq il-massa ma jkunux magħrufa.

               SAO.POL.105 Prestazzjoni — punti ġenerali

            Il-bdot fil-kmand għandu jopera l-glider biss jekk il-prestazzjoni tal-glider tkun xierqa sabiex tkun konformi mar-rekwiżiti stipulati fl-Anness tar-Regolament ta' Implimentazzjoni (UE) Nru 923/2012 u ma' kwalunkwe restrizzjoni oħra applikabbli għat-titjira, l-ispazju tal-ajru, l-ajrudromi jew is-siti tal-operat użati, filwaqt li jiżgura li kwalunkwe ċart jew mappa użata jkunu l-aħħar edizzjoni disponibbli.

               SUBPARTI IDE

                  STRUMENTI, DATA U TAGĦMIR

               SAO.IDE.100 Strumenti u tagħmir — punti ġenerali

                        (a)

                        L-istrumenti u t-tagħmir li huma meħtieġa skont din is-Subparti għandhom jiġu approvati skont l-Anness I tar-Regolament (UE) Nru 748/2012 jew, meta jkun ġie rreġistrat f'pajjiż terz, mar-rekwiżiti tal-ajrunavigabbiltà tal-Istat tar-reġistru, jekk tkun issodisfata waħda mill-kundizzjonijiet li ġejjin:

                                    (1)

                                    jintużaw mill-ekwipaġġ tat-titjira biex jikkontrollaw il-passaġġ tat-titjira;

                                    (2)

                                    jintużaw għall-konformità mal-punti SAO.IDE.130 jew SAO.IDE.135;

                                    (3)

                                    huma installati b'mod permanenti fuq il-glider.

                        (b)

                        Permezz ta' deroga mill-punt (a), l-istrumenti kollha jew it-tagħmir kollu li ġejjin, meta jkun meħtieġ minn din it-Taqsima, ma għandhomx jeħtieġu approvazzjoni:

                                    (1)

                                    id-dwal portabbli indipendenti;

                                    (2)

                                    arloġġ preċiż;

                                    (3)

                                    it-tagħmir tas-sopravivenza u għas-sinjalar.

                        (c)

                        L-istrumenti u t-tagħmir għandhom ikunu operabbli jew aċċessibbli fil-pront minn dak il-post fejn il-bdot fil kmand jew kull membru ieħor tal-ekwipaġġ li jeħtieġ li jużah, jinsab bilqiegħda.

               SAO.IDE.105 L-istrumenti tat-titjir u tan-navigazzjoni

                        (a)

                        Il-gliders għandhom ikunu mgħammra b'mezz għall-kejl u għall-wiri ta' dawn kollha li ġejjin:

                                    (1)

                                    il-ħin f'sigħat, minuti u sekondi;

                                    (2)

                                    l-altitudni skont il-pressjoni;

                                    (3)

                                    il-veloċità tal-ajru indikata;

                                    (4)

                                    fil-każ tal-gliders bil-mutur, id-direzzjoni manjetika.

                        (b)

                        Minbarra (a), meta joperaw f'kundizzjonijiet li fihom il-glider ma jkunx jista' jinżamm fil-passaġġ tat-titjira mixtieq mingħajr referenza għal strument addizzjonali wieħed jew aktar, meta jwettqu titjir fil-livell tas-sħab jew meta joperaw billejl, il-gliders għandhom ikunu mgħammra b'mezz għall-kejl u għall-wiri ta' dawn kollha li ġejjin:

                                    (1)

                                    il-veloċità vertikali;

                                    (2)

                                    il-pożizzjoni jew id-dawran u ż-żliq;

                                    (3)

                                    id-direzzjoni manjetika.

               SAO.IDE.110 Dwal operattivi

            Il-gliders li jitħaddmu billejl għandhom ikunu mgħammra b'dawn kollha li ġejjin:

                        (a)

                        b'sistema ta' dwal għal kontra l-ħabtiet;

                        (b)

                        bi dwal tan-navigazzjoni/tal-pożizzjoni;

                        (c)

                        b'dawl għall-inżul;

                        (d)

                        bi dwal fornuti mis-sistema tal-elettriku tal-glider biex jipprovdu dawl xieraq għall-istrumenti kollha u t-tagħmir kollu li huma essenzjali għat-tħaddim sikur tal-ajruplan;

                        (e)

                        b'dawl portabbli indipendenti għall-bdot fil-kmand u għal kwalunkwe stazzjon tal-membri tal-ekwipaġġ.

               SAO.IDE.115 Ossiġenu supplimentari

            Gliders li jiġu operati meta tkun meħtieġa provvista tal-ossiġenu skont il-punt SAO.OP.150, għandhom ikunu mgħammra b'sistema li kapaċi taħżen u tqassam il-provvisti tal-ossiġenu meħtieġa.

               SAO.IDE.120 Tagħmir tas-sopravivenza u tas-sinjalar — Titjiriet fuq l-ilma

            Il-bdot fil-kmand ta' glider li jiġi operat fuq l-ilma għandu jiddetermina, qabel il-bidu tat-titjira, ir-riskji għas-sopravivenza ta' kull persuna ttrasportata fuq il-glider fil-każ ta' nżul ta' emerġenza. Fid-dawl ta' dawk ir-riskji, il-bdot fil-kmand għandu jiddetermina jekk hemmx bżonn li jinġarr tagħmir tas-sopravivenza u tas-sinjalar.

               SAO.IDE.125 Tagħmir tas-sopravivenza u tas-sinjalar — diffikultajiet fit-tiftix u s-salvataġġ

            Il-gliders li jiġu operati fuq żoni li fihom it-tiftix u s-salvataġġ (SAR) ikunu partikolarment diffiċli, għandhom ikunu mgħammra b'tagħmir tas-sopravivenza u tas-sinjalar, skont kif ikun xieraq għaż-żona li fuqha se titwettaq it-titjira.

               SAO.IDE.130 Tagħmir għall-komunikazzjoni bir-radju

            Il-gliders għandu jkollhom tagħmir għall-komunikazzjoni bir-radju li jippermetti l-komunikazzjoni meħtieġa skont l-appendiċi 4 tal-Anness tar-Regolament ta' Implimentazzjoni (UE) Nru 923/2012 u, jekk it-titjira ssir fl-ispazju tal-ajru ta' pajjiż terz, skont il-liġi ta' dak il-pajjiż terz.

               SAO.IDE.135 Transponder

            Il-gliders għandhom ikunu mgħammra bi transponder tar-radar sekondarju ta' sorveljanza (SSR) bil-kapaċitajiet kollha meħtieġa skont il-punt (b) tal-punt SERA.6005 tal-Anness tar-Regolament ta' Implimentazzjoni (UE) Nru 923/2012 u, jekk it-titjira ssir fl-ispazju tal-ajru ta' pajjiż terz, skont il-liġi ta' dak il-pajjiż terz.

               SUBPARTI DEC

                  DIKJARAZZJONI

               SAO.DEC.100 Dikjarazzjoni

                        (a)

                        Fid-dikjarazzjoni msemmija fl-Artikolu 3(2) l-operatur għandu jikkonferma li huwa jikkonforma u se jkompli jikkonforma mar-rekwiżiti essenzjali stabbiliti fl-Anness V tar-Regolament (UE) 2018/1139 u mar-rekwiżiti ta' dan ir-Regolament.

                        (b)

                        L-operatur għandu jinkludi fid-dikjarazzjoni l-informazzjoni kollha li ġejja:

                                    (1)

                                    l-isem tal-operatur;

                                    (2)

                                    il-post fejn l-operatur għandu l-post prinċipali tan-negozju tiegħu;

                                    (3)

                                    id-dettalji ta' kuntatt tal-operatur;

                                    (4)

                                    id-data tal-bidu tal-operazzjoni u, fejn rilevanti, id-data li fiha tieħu effett il-bidla f'dikjarazzjoni eżistenti;

                                    (5)

                                    fir-rigward tal-gliders kollha użati għall-operazzjoni kummerċjali, it-tip ta' glider, ir-reġistrazzjoni, il-bażi ewlenija, it-tip ta' operazzjoni u l-organizzazzjoni għall-ġestjoni tal-ajrunavigabbiltà kontinwa.

                        (c)

                        Meta jagħmel id-dikjarazzjoni, l-operatur għandu jinnotifika lill-awtorità kompetenti bil-lista tal-AltMoC biex juri l-konformità meta mitlub skont il-punt SAO.GEN.110. Dik il-lista għandu jkun fiha referenzi għall-AMC assoċjati.

                        (d)

                        Meta jagħmel id-dikjarazzjoni, l-operatur għandu juża l-formola li tinsab fl-Appendiċi ta' dan l-Anness.

               SAO.DEC.105 Bdil fid-dikjarazzjoni u l-waqfien tal-operazzjonijiet kummerċjali

                        (a)

                        L-operatur għandu jinnotifika lill-awtorità kompetenti mingħajr dewmien b'kwalunkwe bidla fiċ-ċirkostanzi li taffettwa l-konformità tiegħu mar-rekwiżiti essenzjali stabbiliti fl-Anness V tar-Regolament (UE) 2018/1139 u mar-rekwiżiti ta' dan ir-Regolament, kif iddikjarat lill-awtorità kompetenti, u b'kwalunkwe bidla fir-rigward tal-informazzjoni msemmija fil-punt SAO.DEC.100(b) u tal-lista tal-AltMOC imsemmija fil-punt SAO.DEC.100(c), inklużi fid-dikjarazzjoni jew mehmużin magħha.

                        (b)

                        L-operatur għandu mingħajr dewmien jinnotifika lill-awtorità kompetenti meta ma jibqax aktar involut fl-operazzjonijiet kummerċjali bil-gliders.

               (1)  Ir-Regolament ta' Implimentazzjoni tal-Kummissjoni (UE) Nru 923/2012 tas-26 ta' Settembru 2012 li jistabbilixxi regoli komuni tal-ajru u dispożizzjonijiet operattivi dwar is-servizzi u l-proċeduri fin-navigazzjoni bl-ajru u li jemenda r-Regolament ta' Implimentazzjoni (UE) Nru 1035/2011 u r-Regolamenti (KE) Nru 1265/2007, (KE) Nru 1794/2006, (KE) Nru 730/2006, (KE) Nru 1033/2006 u (UE) Nru 255/2010 (ĠU L 281, 13.10.2012, p. 1).

               (2)  Ir-Regolament tal-Kummissjoni (UE) Nru 1321/2014 tas-26 ta' Novembru 2014 dwar il-kontinwità tal-ajrunavigabbiltà ta' inġenji tal-ajru u prodotti, partijiet u tagħmir ajrunawtiċi, u dwar l-approvazzjoni ta' organizzazzjonijiet u persunal involut f'dan ix-xogħol (ĠU L 362, 17.12.2014, p. 1).

               Appendiċi
               Test ta 'immaġni

                  DIKJARAZZJONI
                  f’konformità mar-Regolament tal-Kummissjoni (UE) 2018/1976
                  Operatur
                  Isem:
                  Il-post fejn l-operatur għandu l-post prinċipali tan-negozju tiegħu:
                  Id-dettalji ta’ kuntatt:
                  Operazzjoni bil-glider
                  Id-data tal-bidu tal-operazzjoni kummerċjali u, fejn rilevanti, id-data li fiha tkun saret bidla f’operazzjoni kummerċjali eżistenti:
                  L-informazzjoni dwar il-glider(s) użat(i), l-operazzjoni(jiet) kummerċjali u l-ġestjoni tal-ajrunavigabbiltà kontinwa: (1)
                  Fejn applikabbli, il-lista tal-AltMoC b’referenza għall-AMC assoċjati (l-anness tad-dikjarazzjoni):
                  Stqarrijiet
                  L-operatur jikkonforma, u se jkompli jikkonforma, mar-rekwiżiti essenzjali stabbiliti fl-Anness V tar-Regolament (UE) 2018/1139 u mar-rekwiżiti tar-Regolament ta’ Implimentazzjoni (UE) 2018/1976.
                  B’mod partikolari, l-operatur iwettaq l-operazzjonijiet kummerċjali tiegħu skont ir-rekwiżiti li ġejjin tal-Anness II tar-Regolament ta’ Implimentazzjoni (UE) 2018/1976:
                  il-gliders kollha operati għandhom ċertifikat tal-ajrunavigabbiltà (4) maħruġa skont ir-Regolament (UE) Nru 748/2012.
                  Kull bdot għandu liċenzja u klassifikazzjonijiet maħruġin jew aċċettati skont l-Anness I tar-Regolament (UE) Nru 1178/2011 kif meħtieġ mill-punt SAO.GEN.125 tal-Anness II.
                  L-operatur għandu jinnotifika lill-awtorità kompetenti b’kwalunkwe bidla fiċ-ċirkostanzi li taffettwa l-konformità tiegħu mar-rekwiżiti essenzjali stabbiliti fl-Anness V tar-Regolament (UE) 2018/1139 u mar-rekwiżiti tar-Regolament ta’ Implimentazzjoni (UE) 2018/1976. kif iddikjarat lill-awtorità kompetenti permezz ta’ din id-dikjarazzjoni u b’kwalunkwe bidla fl-informazzjoni u fil-listi tal-AltMoC inklużi u msemmija f’din id-dikjarazzjoni, kif meħtieġ mill-punt SAO.DEC.100(c) tal-Anness II.
                  L-operatur jikkonferma li l-informazzjoni kollha inkluża f’din id-dikjarazzjoni, inklużi l-annessi tagħha, hija kompluta u korretta.
                  Data, isem u firma
                  Tip ta’ glider
                  Reġistrazzjoni tal-glider
                  Bażi ewlenija
                  Tip(i) ta’operazzjoni (2)
                  Organizzazzjoni għall-ġestjoni tal-ajrunavigabbiltà kontinwa (3)
                  (1) Imla t-tabella. Jekk ma hemmx spazju biżżejjed biex tniżżel l-informazzjoni, din għandha titniżżel f’anness separat. L-anness għandu jiġi datat u ffirmat.
                  (2) “Tip(i) ta’ operazzjoni” tirreferi għat-tip ta’ operazzjoni kummerċjali mwettqa bil-glider.
                  (3) L-informazzjoni dwar l-organizzazzjoni responsabbli għall-ġestjoni tal-ajrunavigabbiltà kontinwa għandha tinkludi l-isem tal-organizzazzjoni, l-indirizz u r-referenza tal-approvazzjoni.
                  (4) Iċ-ċertifikat tal-ajrunavigabbiltà huwa ċertifikat normali tal-ajrunavigabbiltà, ċertifikat ristrett tal-ajrunavigabbiltà jew permess għat-titjir maħruġa skont ir-rekwiżiti tal-Anness I tar-Regolament (UE) Nru 748/2012.